རྩོམ་རིག་གི་སྲོག་གི་ཐད་ལ་གནའ་དེང་ཕྱི་ནང་གི་མཁས་པ་ཚོར་བཞེད་པ་མི་མཐུན་པ་མང་བོ་ཡོད་ལ་ལུས་ལ་ཚིག་དོན་གཉིས་སུ་འབྱེད་པ་ལས་སྲོག་ཅེས་བའི་ཐ་སྙད་གཏན་ནས་མི་འདོད་ལ།སྨོན་འགྲོ་ལོ་ཙཱ་བ་དང་ཀུན་གཟིགས་ལྔ་པ་སོགས་ཀྱིས་མེ་ལོང་མའི་རྩ་བར་ལུས་དང་རྒྱན་ཡང་རབ་ཏུ་བསྟན་ཞེས་བའི་ཤུགས་ལ་སྲོག་བསྟན་པར་བཞེད་པ་དེ་ལྟར་ན་ཀུན་མཁྱེན་འཇམ་དབྱངས་བཞད་པས་སྔོན་བྱུང་གཏམ་དང་སྡེ་བཞི་ལ་སོགས་པ།བརྗོད་བྱའི་དོན་ནི་སྲོག་ཡིན་ཞེས་གསུང་བ་བཞིན་སྔོན་བྱུང་གི་གཏམ་སྐྱེས་རབས་སམ་རིག་བྱེད་ཀྱི་གཏམ་སོགས་དང་ཆོས་ནོར་ཐར་འདོད་དེ་སྡེ་བཞི་ལ་སོགས་པའི་སྙན་ངག་གི་བརྗོད་བྱའི་དོན་ལ་སྲོག་ཟེར།ཀོ་ཨར་ཅིས་བརྗོད་བྱའི་སྲོག་ནི་རྩོམ་པ་པོའི་ལག་ལེན་ནང་བྱུང་ཞིང་འཚོ་བ་དངོས་ཀྱིས་ཁོ་ལ་ལྐོག་བརྡ་སྤྲད་པ་ལས་བྱུང་བའི་བསམ་བློ་ཞིག་གོ་ཞེས་བ་གསུངས་བ་སོགས་ཀྱི་སྲོག་ལ་ངོས་འཛིན་ཚུལ་མི་འདྲ་བ་ཡོད་ཀྱང་ངས་ནི་རང་རེའི་མཁས་པ་རྣམས་ཀྱི་བཞེད་པ་ལྟར་འཇོག་རྒྱུ་ཡིན་ལ་རྒྱུ་མཚན་ནི་རྩོམ་རིག་གི་སྲོག་ཀྱང་མིའི་སྲོག་དང་འདྲ་བར་འདི་ཡིན་དེ་མིན་གྱི་དབྱེ་བ་མེད་པར་སྲོག་ནི་མིའི་ལུས་པོ་ཡོངས་ལ་ཁྱབ་པ་ལྟར་རྩོམ་གྱི་མགོ་འཇུག་བར་གསུམ་ཀུན་ཏུ་ཁྱབ་ཡོད་པས།བརྗོད་བྱའི་དོན་དང་འདྲ་བར་ཚིག་འབྲུ་རེ་རེ་ན་གནས་བའི་དོན་གྱི་བྱེ་བྲག་མང་པོ་འདུས་པའི་ཕུང་པོ་ཞིག་ཡིན།དེ་བས་གཞས་མི་གཅིག་པ་སོ་སོར་སྲོག་ཐ་དད་པ་རེ་ཡོད་ཅིང་གཞས་ཀྱི་རིགས་མི་གཅིག་པ་སོ་སོར་ཀྱང་སྲོག་སོ་སོ་བ་རེ་ཡོད་པ་ཡིན།དཔེར་ན་ཆང་གཞས་ལ་ཆང་ལས་བྱུང་བའི་ནང་དོན་ཆེ་ཆུང་ཕྲ་རགས་མང་པོ་ཞིག་ཡོད་པ་དེའི་སྲོག་དང་བྲོ་གཞས་ལ་བཀྲ་ཤིས་གཡང་འགུགས་སོགས་གཙོ་བྱས་པའི་བརྗོད་བྱ་ཕུན་སུམ་ཚོགས་པ་ཞིག་ཡོད་པས་ཆང་གཞས་ལས་ཡན་གར་དུ་ཡོད་པ་དེ་དེའི་སྲོག་ཡིན་པ་སོགས་མིའི་སྲོག་ལྟར་སྤྱི་ཚོགས་མི་འདྲ་བའི་ལོ་རྒྱུས་ཀྱི་དུས་རིམ་རིང་མོ་བརྒྱུད་ནས་གྲ་ཆག་གྲུ་ཉམས་སུ་མ་སོང་བར།དུས་ད་ལྟའང་ང་ཚོས་འཚོ་བའི་གྲ་ཟུར་ན་གསོན་སྟོབས་ཀྱིས་འགྱིང་ཐུབ་ཡོད་པ་འདི་ནི་གཞས་ཀྱི་བརྗོད་བྱའི་དོན་ནམ་མིའི་སྲོག་དང་ཆ་མཚུངས་བའི་སྲོག་དེའི་རྒྱུ་བ་མ་འགགས་བའི་དན་རྟགས་ཡིན་པ་སུས་ཀྱང་སྨྱོན་དུ་མེད་པས་ངས་འདི་ལ་གཞས་ཀྱི་སྲོག་ཞེས་བརྗོད་པ་ཡིན་ནོ།།